作者:陳人傑
標題:沁園春
內容:落日都門，買得扁舟，乘興而東。正苕川半夜，月寒似水，蘋洲一路，秋老多風。攜妓溪山，尋春歲月，往事黃粱昨夢中。高樓上，問何人懷古，湖海元龍。諸君解後相逢。更休問奚奴金錯空。向瑣窗看鏡，鬢無霜白，玉舠揮酒，臉有潮紅。蓴美鱸肥，橙香蟹壯，風味不如歸興濃。明朝去，有西門一水，直與天通。